hotchpotch/miracl-hf-unified huggingface dataset:
रुब अल-ख़ाली
रुब अल-ख़ाली (), जिसका मतलब 'ख़ाली क्षेत्र' होता है, दुनिया का सबसे बड़ा रेत का रेगिस्तान है (अधिकतर रेगिस्तानों में रेत, पत्थरों और पहाड़ों का मिश्रण होता है)। अरबी प्रायद्वीप का दक्षिणी एक-तिहाई इलाक़ा इसमें आता है, जिसमें सउदी अरब का अधिकार क्षेत्रफल तथा ओमान, संयुक्त अरब अमीरात व यमन के कुछ भाग शामिल हैं। इसका क्षेत्रफल लगभग ६,५०,००० वर्ग किमी है, यानि राजस्थान और मध्य प्रदेश राज्यों को मिलाकर जितना बनता है।
यह रेगिस्तान १,००० किमी लम्बा और ५०० किमी चौड़ा है। इसकी ऊँचाई ८०० मीटर (२,६०० फ़ुट) से ० मीटर (यानि समुद्रतल की ऊँचाई) के बीच रहती है। पूरे क्षेत्र पर रेत के टीले और हरसौंठ (जिप्सम) और छोटे कंकरों के मैदान हैं। रेगिस्तान के पूर्वी छोर पर अम्म अस-समीम जैसे इलाक़ों में कुछ सूखे नमक के मैदान हैं। यहाँ की रेत में फ़ेल्डस्पार मिश्रित है जिस से उसका रंग लाल लगता है। यह क्षेत्र 'अति-शुष्क' () कहलाता है और वर्षभर में यहाँ ३ सेंटीमीटर से कम औसत बारिश पड़ती है। दिन का औसत तापमान ४७ °सेंटीग्रेड होता है, लेकिन कभी-कभी ५६ °सेंटीग्रेड तक पहुँच जाता है।
रुब अल-ख़ाली के बीच कुछ उठे हुए और सख़्त कैल्शियम कार्बोनेट, हरसौंठ और चिकनी मिटटी के क्षेत्र हैं जिनपर कभी झीलें हुआ करती थी और अब सिर्फ़ उनके सूखे फ़र्श रह गए हैं। इन फ़र्शों का अध्ययन करके ज्ञात हुआ है कि यह ९६०० ईसापूर्व से ५८०० ईसापूर्व काल में पानी से भरी थी। और अध्ययन से पता लगा है कि यहाँ झीलें दो युगों में बनी हैं: पहले ३७,००० से १७,००० वर्ष पूर्व और फिर १०,००० से ५,००० वर्ष पूर्व। यहाँ पानी क्यों आया, इस बात को लेकर वैज्ञानिकों में विवाद है। एक धारणा है कि उस काल में आमतौर से भारतीय उपमहाद्वीप पर आने वाला दक्षिणपश्चिमी मानसून हटकर कभी-कभार यहाँ बरसने लगा था। यहाँ अधिकतर स्थानों पर तो इन झीलों के केवल कुछ ही वर्षों तक अस्तित्व में थीं लेकिन रुब अल-ख़ाली के दक्षिणपश्चिमी मुनदाफ़ेन​ क्षेत्र में तुवइक़​ पहाड़ियों के घाट के बहने वाले पानी के कारण कुछ झीलें शायद ८०० साल तक बनी हुई थीं।
इन झीलों के सहारे यहाँ कभी तरह-तरह के जीव रहते थे। क्षेत्र में दरियाई घोड़े, भैंसे और लम्बी-सींगों वाली गाय के जीवाश्म (फ़ासिल), पानी में रहने वाले जल घोंघा जैसे सरल जीवों के चिह्न और काई और अन्य पौधों के उगने के निशान मिले हैं। यहाँ ३०००-२००० साल पूर्व मानवों के होने के भी कुछ चिह्न हैं (जैसे कि पत्थरों के औज़ार) लेकिन मानवों के शरीर अवशेष बिलकुल नहीं मिले हैं।
रुब अल-ख़ाली में बिच्छु और चूहे जैसे जानवर रहते हैं। यहाँ पौधों की भी कम विविधता है और पूरे इलाके में केवल ३७ जातियाँ ज्ञात हैं।
माना जाता है कि यह रेगिस्तान आज से २० लाख साल पहले बनना शुरू हुआ था। सउदी अरब की लोक मान्यता में रुब अल-ख़ाली में एक 'इरम' () नामक एक शहर था जो खो चुका है। अंतरिक्ष से इस क्षेत्र को जाँच रहे उपग्रहों ने यहाँ ऊँटों के पैरों से बने रस्ते देखें हैं जो ऐतिहासिक मार्गों का चिह्न हो सकते हैं। इक्के-दुक्के स्थानों पर अब भी कुछ क़बीले रहते हैं।
अर्ग
अर्ग () ऐसे चौड़े और चपटे रेगिस्तानी क्षेत्र को कहते हैं जो हवा से उड़ाई जाने वाली रेत से ढका हुआ हो और जहाँ वृक्ष-पौधे बहुत कम हों या बिलकुल ही न हों। भूगोल में अर्ग की कड़ी परिभाषा है कि यह १२५ वर्ग किमी से बड़ा क्षेत्र होना चाहिए जिसमें २०% से अधिक धरती रेत से ढकी हो और हवा से रेत बड़ी मात्रा में उड़ती हो। विश्व के सबसे बड़े रेगिस्तान सहारा मरूस्थल में कई सारे अर्ग हैं, जिनमें से चेच अर्ग () और अल्जीरिया का इसाऊवान अर्ग () दो जाने-माने अर्ग हैं। पृथ्वी की लगभग ८५% हिलने वाले रेत ३२,००० वर्ग किमी से बड़े क्षेत्रफल की अर्गों में सम्मिलित है। पृथ्वी के अलावा अर्ग हमारे सौर मंडल के और भी ग्रहों-उपग्रहों पर मिले हैं, जिनमें शुक्र, मंगल और शनि का चन्द्रमा टाइटन शामिल हैं।
अन-नफ़ूद रेगिस्तान
अन-नफ़ूद () या अल-नफ़ूद या नफ़ूद अरबी प्रायद्वीप में स्थित एक बड़ा रेगिस्तान है। इसका क्षेत्रफल १,०३,००० वर्ग किमी है, यानि लगभग भारत के बिहार राज्य से ज़रा बड़ा। नफ़ूद एक अर्ग है, जिसमें ज़बरदस्त हवाएँ अचानक चल पड़ती हैं। इस वजह से यह क्षेत्र अर्धचन्द्र अकार के टीलों से भरा हुआ है। यहाँ की रेत का रंग थोड़ा लाल है।
नफ़ूद में बारिश साल में एक या दो बार गिरती है। कुछ निचले क्षेत्रों में नख़लिस्तान (ओएसिस) हैं जहाँ खजूर, जौ, सब्ज़ियाँ और फल उगाए जाते हैं। ऐसे कुछ क्षेत्र हिजाज़ पहाड़ियों के पास स्थित हैं। नफ़ूद अद दहना के ज़रिये रुब अल-ख़ाली क्षेत्र से जुड़ा हुआ है। दहना एक पतला (केवल २५-५० किमी चौड़ाई वाला) और १,२०० किमी लम्बा रेत के टीलों और कंकर-बजरी से भरा क्षेत्र है। नफ़ूद को कभी-कभी रेत का समुद्र () भी कहते हैं।
वारिंग का प्रश्न
वारिंग का प्रश्न (Waring's Problem) संख्या सिद्धान्त का एक प्रश्न है। इसे १७७० में एडवर्ड वारिंग ने प्रस्तुत किया था।
बया
बया गोरैया की तरह के पक्षियों की एक प्रजाति है जो गोरैया की तरह मनुष्य के घरों में न रहकर पेड़ की टहनियों में लटकता हुआ सुन्दर घोंसला बनाकर रहती है। यह समूह में रहना पसन्द करती है क्योंकि इसकी वजह से इसके बच्चों को परभक्षियों से सुरक्षा प्रदान होती है। यह अपने घोंसले बस्ती के रूप में बनाती हैं और प्रजनन काल में एक ही वृक्ष में या आस-पास के वृक्षों में कई घोंसले एक साथ देखने को मिलते हैं। इस व्यवहार का सम्बन्ध 'संख्या में सुरक्षा' से है।
बया पक्षी-समूह में रहना पसन्द करती है और काफ़ी शोरगुल करती है। यह अपने घोंसले पानी के निकट बनाती है या फिर उन टहनियों में बनाती है जो पानी के ऊपर हों। अमूमन कांटेदार या ताड़ के वृक्षों में यह अपना घोंसला बनाना पसन्द करती है क्योंकि इसकी वजह से इसके बच्चों को परभक्षियों से सुरक्षा प्रदान होती है। यह अपने घोंसले बस्ती के रूप में बनाती हैं और प्रजनन काल में एक ही वृक्ष में या आस-पास के वृक्षों में कई घोंसले एक साथ देखने को मिलते हैं। इस व्यवहार का सम्बन्ध 'संख्या में सुरक्षा' से है।
बया बीजों की तलाश में पक्षी-समूह में निकलती है और पौधों तथा ज़मीन से बीज चुगती है। पक्षी-समूह विभिन्न संरचनाओं में उड़ते हुए जटिल पैंतरे करते हैं। वह धान तथा अन्य अन्न के खेतों में जाकर चुगती हैं और कभी-कभी पकती हुई फ़सल को नुकसान भी पहुँचाती हैं, जिसकी वजह से यह किसान की दुश्मन बन जाती हैं।
यह पानी के पास के सरकंडों में अपना डेरा जमाती है। यह खाने और घोंसला बनाने की सामग्री के लिए घास तथा फ़सलों, जैसे धान, पर निर्भर करती है। फ़सलों के बीज यह रोपण के समय और परिपक्व होने के समय, दोनों ही परिस्थितियों में चट कर जाती है और किसानों का क्रोध मोल लेती है। इसके आहार में कुछ कीट, जैसे तितली भी होते हैं और इनको छोटे मेढक तथा सीप, घोंघा इत्यादि भी (खासकर अपने बच्चों को खिलाने के लिए) ले जाते देखा गया है। इसके मौसमी प्रवास भोजन की उपलब्धता पर निर्भर करते हैं। इसका कलरव छोटी-छोटी "चीं-चीं" की ध्वनि होता है। जब प्रजनन काल न हो तो यह मंद आवाज़ में ध्वनि करते हैं।
हिजाज़ पहाड़ियाँ
हिजाज़ पहाड़ियाँ या हेजाज़ पहाड़ियाँ सउदी अरब के पश्चिमी हिजाज़ क्षेत्र में उस देश के पश्चिमी तट के पास स्थित पहाड़ियों की एक शृंखला है। वास्तव में इस तट की बराबरी में दो पहाड़ी शृंखलाएँ चलती हैं - उत्तर में हिजाज़ पहाड़ियाँ हैं, बीच में एक कम ऊँचाई का क्षेत्र है और दक्षिण में फिर असीर पहाड़ियाँ हैं। हिजाज़ के पहाड़ पूर्व में ढलान रखते हैं जहाँ से कभी-कभार गिरने वाली बारिश बहकर आसपास की कुछ वादियों में चश्में और कुँए में पानी भरकर वहाँ पर नख़लिस्तान (ओएसिस) बना देती है। हिजाज़ पहाड़ियों की पश्चिमी तरफ़ में ढलान की बजाए खाईयाँ हैं, जहाँ ऊँचाई बहुत जल्दी गिरती है। पहाड़ियों और लाल सागर के बीच कम जगह है, इसलिए तटीय मैदान या तो बहुत छोटा है या है ही नहीं।
प्रजनन ऋतु
प्रजनन ऋतु या प्रजनन काल कुछ वन्य जीवों (पशु एवं पक्षी) के लिए साल का वह समय होता है जिसके अंतर्गत प्रजनन के लिए सबसे अनुकूल हालात, जैसे भोजन एवं पानी की प्रचुरता, उत्पन्न होते हों। प्रजनन ऋतु वाली जीव जगत की कई जातियाँ प्राकृतिक रूप से साल के एक निश्चित समय पर समागम करने के लिए विकसित हुयी हैं जिससे उनको प्रजनन करने में सबसे अधिक सफलता मिले। वन्य जीवों की अलग-अलग प्रजातियों के प्रजनन ऋतुएँ भी उनकी अपनी आवासीय क्षेत्र की ज़रूरतों के मुताबिक तथा भोजन की उपलब्धी के अनुसार पृथक्-पृथक् होती हैं। प्रजनन की शुरुआत और उसकी सफलता में अजैविक घटक जैसे वर्षा और हवायें भी अहम भूमिका अदा करते हैं। कुछ जीवों की कोई प्रजनन ऋतु नहीं होती है और उनकी मादाएँ साल के किसी भी समय गर्भ धारण कर सकती हैं — उदाहरण के लिए मनुष्य।
कई प्रजातियाँ बड़ी-बड़ी बस्तियों में या झुण्डों में प्रजनन करते हैं जिसे सामुदायिक प्रजनन कहते हैं। ऐसी प्रजातियाँ अपने प्रजनन काल में प्रजनन के लिए अनुकूल जगहों पर प्रायः बड़े से समुदाय में दिख जाती हैं। कुछ प्रजातियों ने तो अपने आप को सामुदायिक प्रजनन के लिए ही विकसित कर लिया है और अब वह जोड़ों में अथवा कम आबादी में प्रजनन नहीं कर सकतीं। ऐसी प्रजातियों का उनके प्रजनन क्षेत्र में अन्धाधुन्ध शिकार हुआ या उनकी प्रजनन बस्तियाँ विनष्ट हुयीं तो उनकी विलुप्ति का खतरा हो सकता है। इसीलिए कई देशों ने ऐसी बस्तियों को संरक्षण प्रदान कर रखा है। यह बात ख़ासकर समुद्री पक्षियों पर लागू होती है।
फ़िन की बया
फ़िन की बया एक छोटी बुनकर चिड़िया की जाति है जो भारत और नेपाल में गंगा तथा ब्रह्मपुत्र की घाटियों में पाई जाती है। इसकी दो उपजातियाँ पहचानी जाती हैं—"प्लोसिअस मॅगरहिन्चस", जो कि कुमाऊँ में और "प्लोसिअस सलीमअली" जो कि पूर्वी तराई में पाई जाती हैं।
जब ह्यूम को नैनीताल के पास "कालाढूंगी" से इस जाति का नमूना मिला तो उन्होंने इसका नामकरण किया। यह जाति फ़्रॅन्क फ़िन द्वारा कोलकाता के पास के तराई इलाके में दुबारा खोजी गई और इसे उनका नाम मिला। ओट्स ने सन् १८८९ में इसे "पूर्वी बया" नाम दिया जबकि स्टुअर्ट बेकर ने सन् १९२५ में इसे "फ़िन की बया" नाम दिया। यह ऊँची घास के मैदानों जैसे सरकंडा, काँस, बेंत इत्यादि में रहना पसन्द करते हैं। यदि धान और गन्ने की खेती इन मैदानों के आस-पास होती है तो यह वहाँ भी अपना बसेरा बना लेते हैं। इन पक्षियों का मूल निवास पूर्वी नेपाल और आसाम में है हालांकि यह उत्तरी भारत के तराई क्षेत्र में यहाँ-वहाँ कम संख्या में पाये जाते हैं। उत्तर प्रदेश और उससे लगे पश्चिमी नेपाल में एक-दो इलाकों में यह पाये जाते हैं।इस पक्षी का फैलाव अपने आवासीय क्षेत्र में भी काफ़ी संकुचित रहा है और पिछले कुछ दशकों में इनका अपने इन संकुचित इलाकों में से ओझल हो जाना इस तरफ़ इंगित करता है कि इनकी संख्या में गिरावट हो रही है। हाल ही में नेपाल में खोजा गया एक समूह ५० से भी कम पक्षियों का है और यह संख्या अनियमित है। इस पक्षी को भारत में असम के काज़ीरंगा राष्ट्रीय उद्यान, दिबरू-साइखोवा राष्ट्रीय उद्यान, मानस राष्ट्रीय उद्यान, पश्चिम बंगाल के जलदापारा राष्ट्रीय उद्यान तथा उत्तराखंड के जिम कॉर्बेट राष्ट्रीय उद्यान में निश्चित रूप से देखा गया है।
द्विघाती अवशेष
संख्या सिद्धान्त में किसी पूर्णांक q को मापांक n का द्विघाती अवशेष (quadratic residue modulo n) कहते हैं यदि निम्नलिखित सम्बन्ध सत्य हो-
जहाँ x कोई पूर्णांक है। इसके विपरीत यदि उपरोक्त सम्बन्ध x के किसी भी मान के लिए सत्य न हो तो q को मापांक n का द्विघात अनावशेष (nonresidue) कहते हैं।
द्विघात अवशेष मूलतः संख्या सिद्धान्त की मॉड्युलर गणित नामक शाखा की संकल्पना (कांसेप्ट) थी। आजकल द्विघात अवशेषों का उपयोग ध्वनि इंजीनियरी, बीज-लेखन (क्रिप्टोग्राफी) तथा बहुत बड़ी संख्याओं के गुणनखण्ड निकालने में होता है।
विषम अभाज्य n के लिए (n-1)/2 द्विघात अवशेष और इतने ही द्विघात अनावशेष होंगे।
अद-दहना रेगिस्तान
अद-दहना () अरबी रेगिस्तान का मध्य हिस्सा है। इसका अकार एक गलियारे के रूप का है - यह केवल २५-५० किमी की चौड़ाई रखता है (जो कहीं भी ८० किमी से अधिक नहीं होती) और अरबी प्रायद्वीप के उत्तर के अन-नफ़ूद रेगिस्तान को १,२०० किमी दक्षिण में स्थित रुब अल-ख़ाली मरुस्थल से जोड़ता है। यह तुवइक़​ पहाड़ियों के पूर्व में उनके साथ-साथ चलता है और नज्द क्षेत्र व अल-अहसा प्रान्त के बीच की सीमा माना जाता है। अद-दहना में तेज़ रेगिस्तानी हवाओं से बने रेत के चौड़े और ऊँचे टीले हैं और भौगोलिक रूप से यह एक अर्ग है। यहाँ की रेत लोहे की ऑक्साइड की मौजूदगी की वजह से थोड़ी लाल रंग की है।
सउदी अरब के प्रान्त
सउदी अरब में १३ प्रान्त या अमीरात हैं, जिन्हें अरबी भाषा में 'मिन्तक़ाह​ इदारिया' () कहते हैं। हर प्रान्त आगे ज़िलों में बांटा गया है जिन्हें 'मुहाफ़ज़ाह' () कहा जाता है, यानि वह क्षेत्र जो किसी राज्यपाल () या हाफ़िज़ की निगरानी में रखे गए हों। देश में कुल मिलाकर ११८ ज़िले (मुहाफ़ज़ात) हैं। यह ज़िले आगे उपज़िलों में बांटे गए हैं। उपज़िले को सउदी अरब में 'मरकज़' () कहा जाता है।
बाहाह प्रान्त
बाहाह प्रान्त या अल-बाहाह प्रान्त, जिसे अरबी में मिन्तक़ाह​ अल-बाहाह () कहते हैं सउदी अरब के दक्षिण में स्थित एक प्रान्त है। यह सउदी अरब के हिजाज़ क्षेत्र में आता है। यहाँ दो यमनी मूल के क़बीले रहते हैं, ग़ामिद () और ज़हरान ()।
बाहाह प्रान्त का नाम बाहाह शहर से आया है। यह प्रान्त पहाड़ों, मैदानों, वादियों और रेगिस्तानी क्षेत्रों का मिश्रण है। मुख्य रूप से इसके दो भौगोलिक हिस्से हैं। 'तिहामा' पश्चिमी मैदानी क्षेत्र है जो आगे जाकर लाल सागर के किनारे पर पहुँचता है। 'अल-सरवात' पूर्व का पहाड़ी इलाक़ा है जो हिजाज़ पहाड़ियों का भाग है। इसकी ऊँचाई समुद्रतल से १,५०० से २,४५० मीटर तक ऊँची हैं। तिहामा में गर्मी में कड़ी गर्मी और सर्दी में मौसम लुभावना रहता है। अल-सरवात में लाल सागर से नमी आती है जो सर्दियों में कोहरे और आंधी-वाली बारिश के रूप में प्रकट होती है। यहाँ की पहाड़ियों में गर्मी में मौसम अच्छा रहता है, यानि अधिक गर्म नहीं होता।
इस प्रान्त के सभी लोग सुन्नी मुस्लिम है और इस्लाम शुरू होने के १० वर्षों के भीतर ही यह धर्म यहाँ पहुँच गया था। समाज क़बीलों, उपक़बीलों और परिवारों में व्यवस्थित है। हर क़बीले का एक सरदार होता है जिसे 'शेख़' की उपाधि मिलती है। यहाँ दो क़बीलों - ग़ामिद और ज़हरान - का ज़ोर है जो एक बड़े 'अज़्द' नामक क़बीले की दो शाखाएँ हैं। यहाँ से आये लोगों के पारिवारिक नाम अक्सर 'अल-ग़मदी' जैसे रूप में मिलते हैं।
तबूक प्रान्त
तबूक प्रान्त, जिसे अरबी में मिन्तक़ाह​ तबूक () कहते हैं, सउदी अरब के पश्चिमोत्तर में स्थित एक प्रान्त है। यह सउदी अरब के हिजाज़ क्षेत्र में आता है और लाल सागर के किनारे स्थित है। लाल सागर के पार इसका पड़ौसी मिस्र है।
तबूक क्षेत्र में कृषि पर ज़ोर है और यहाँ के लोग अपने सादे रहन-सहन के लिए जाने जाते हैं। यहाँ उगाए गए फूल यूरोप निर्यात होते हैं।
पाता परम्परा
' ' ' ' पाटा परम्परा "' बीकानेर की लोक परम्परा है लकडी के तख्त को पाटा कहा जाता है जिसका आकार ९बाई९ होता है खुले मैदान पर रखा जाता है आम लोग पाटॊ पर बैढते है सभी प्रकार की गतिविधियाँ होती है विवाह पर लेनदारी, कर्मकाण्ड पाटो पर होते है पाटा संस्कृति को निरन्तरता प्रधान करता है बीकानेर की ५५० साला पुरानी लोक परम्परा को आज भी जिन्दा रखा है रम्मत, खयाल वाणी, शब्द्, बोल परम्परा को पीडी दर पीडी चलाया है परम्परा ओर आधुनिकता के मध्य सामंस्य को बनाये रखा है पाटा सामाजिक नियन्त्रण का कार्य करता है आज भी पुराने शहर मै अपराध नाममात्र के होते है डाँ राजेन्द जोशी"
सरवात पहाड़ियाँ
सरवात पहाड़ () या सरात पहाड़ (), जिन्हें अरबी में जबाल अल-सरवात () कहते हैं, अरबी प्रायद्वीप के पश्चिमी तट के बराबर चलने वाली एक पर्वतमाला है। यह उत्तर में जोर्डन-सउदी अरब की सीमा से शुरू होकर सउदी अरब और यमन से गुज़रते हुए दक्षिण में अदन की खाड़ी तक पहुँचते हैं। यह हिजाज़ पहाड़ियों का हिस्सा माने जाते हैं।
सरवात शृंखला का उत्तरी हिस्सा हिजाज़ क्षेत्र में स्थित है इसलिए इसे 'सरात अल-हिजाज़' कहते हैं। सरात अल-हिजाज़ के पहाड़ अधिकतर २,१०० मीटर से कम की ऊँचाई रखते हैं। शृंखला का मध्य भाग 'सरात असीर' और दक्षिणी भाग 'सरात अल-यमन' कहलाते हैं और इनके पहाड़ ३,३०० मीटर से ऊपर तक पहुँचते हैं। सरवात पहाड़ों का सबसे ऊँचा पहाड़ ३,६६६ मीटर ऊँचा जबल अल​-नबी शुएब पहाड़ है। यह यमन में स्थित और पूरे अरबी प्रायद्वीप का सबसे ऊँचा पहाड़ भी है। प्रमुख इस्लामी तीर्थ-स्थान मक्का और यमन की राजधानी सनआ दोनों ही सरवात पहाड़ी क्षेत्र में स्थित हैं।
सरवात पहाड़ अरबी प्रायद्वीप की सबसे बड़ी पहाड़ी शृंखला है। इसके पहाड़ पत्थरीले हैं और उनपर जगह-जगह कुछ झाड़-पौधे उगे हुए हैं। कम आयु का होने से कई स्थानों पर चट्टानें और पत्थर नोकीले हैं, हालांकि अन्य जगहों पर हवा-पानी के प्रभाव से गोल भी हो चुके हैं।
कुछ भूगोलशास्त्री यह मत रखते हैं कि सुदूर उत्तर में सीरिया और लेबनान के पहाड़ वास्तव में इसी शृंखला का सर्वोत्तरी छोर हैं, लेकिन दूसरे इस से असहमत हैं। सभी मानते हैं कि उत्तरी सउदी अरब में जोर्डन की सीमा से यह शुरू होते हैं फिर तट की बराबरी में दक्षिण की ओर चलते हैं। मदीना के पास आकर यह कम होकर ग़ायब से हो जाते हैं लेकिन थोड़ा ही दक्षिण में ताइफ़ के पास फिर शुरू हो जाते हैं। और दक्षिण में असीर प्रान्त में यह ऊँचाई पकड़ने लगते हैं और कुछ ऊँचाइयाँ ३,००० मीटर से ज़रा कम तक पहुँच जाती हैं। फिर भी यहाँ तक यह अलग-अलग पहाड़ियों की शृंखला कम और तिहामाह के तटवर्ती मैदान के पूर्व में स्थित एक ऊँचे पठार का किनारा ज़्यादा लगते हैं। जबल सौदा, यानि 'सौदा पहाड़' ('जबल' का अर्थ अरबी भाषा में 'पहाड़' होता है) यही स्थित है। यह सउदी अरब का सबसे ऊँचा पहाड़ माना जाता है और इसपर सर्दियों में कभी-कभी हलकी बर्फ़ भी पड़ जाती है।
यमनी सरहद के पास सरवात अलग-अलग शिखरों में नज़र आने लगते हैं और यमनी पठार की तरफ चढ़ाई शुरू कर देते हैं। इस शृंखला के ३,००० मीटर से ऊँचे सभी पहाड़ यमन में हैं। शृंखला का सर्वोच्च शिखर जबल अल​-नबी शुएब (३,६६६ मीटर यानि १२,०२८ फ़ुट) यमन की राजधानी सनआ के पास स्थित है।
सउदी अरब की सबसे अधिक बारिश इसी शृंखला पर पड़ती है।
मारिकाना के खनिकों की हड़ताल
मारिकाना के खनिकों की हड़ताल या लोंमिन हड़ताल वर्ष 2012 में दक्षिण अफ़्रीका के मारिकाना क्षेत्र के पास एक खान में घटित अनधिकृत हड़ताल थी। मारिकाना रुस्टेनबर्ग शहर के समीप स्थित है जहाँ लोंमिन कम्पनी के स्वामित्व वाली प्लैटिनम की खान है। दक्षिण अफ़्रीकी पुलिस सेवा और हड़ताली खनिकों के बीच की हिंसक घटनाओं की एक श्रृंखला ने अन्तराष्ट्रीय समुदाय का ध्यान आकर्षित किया। इस हिंसक घटना में 36 खान श्रमिकों, दो पुलिस अधिकारियों और चार अन्य अज्ञात लोगों की मृत्यु हुई तथा 78 अन्य कार्यकर्ताओं और पुलिस कर्मचारियों को चोटें आई। लोंमिन हड़ताल के अलावा सम्पूर्ण दक्षिण अफ़्रीकी खनन क्षेत्र में भी अनधिकृत हड़तालें शुरू हो गईं।
18 सितंबर को एक मध्यस्थ के संघर्ष विराम के लिए एक प्रस्ताव की घोषणा करते हुए कहा कि हड़ताली खनिक 22% वेतन वृद्धि, 2000 रेंड का एकमुश्त भुगतान स्वीकार कर चुकें हैं तथा 20 सितम्बर से काम पर लौट जाएँगे।
विश्व कि सबसे बड़ी प्लैटिनम निर्माता कम्पनी एंग्लो अमेरिकन प्लैटिनम ने 5 अक्टूबर को घोषणा की अनुशासनात्मक सुनवाई में उपस्थित न होने के कारण वो अपने 12,000 श्रमिकों को काम से निकाल देगी।
हाइल प्रान्त
हाइल प्रान्त, जिसे अरबी में मिन्तक़ाह​ हाइल () कहते हैं, सउदी अरब के उत्तरी भाग में स्थित एक प्रान्त है। यह सउदी अरब के नज्द क्षेत्र में आता है और इसके उत्तर में अन-नफ़ूद का महान रेगिस्तान है।
हाइल प्रान्त के इलाक़े में हज़ारों साल से लोग बस रहें हैं। यहाँ बहुत सी पुरातन स्थल हैं और ऐसी लिपियों में लिखाईयाँ मिली हैं जिन्हें इतिहासकार सभी समझ नहीं पाए हैं।
सउद राजवंश, जिसके नाम पर पूरे देश का नाम 'सउदी अरब' पड़ा है, सन् १७४४ से पूरे अरबी प्रायद्वीप पर अपना क़ब्ज़ा बनाने की कोशिश कर रहा था। हाइल क्षेत्र को उस समय 'जबल शम्मार' (, अर्थ:शम्मार पहाड़ियाँ) कहा जाता था और यहाँ शम्मार क़बीलों का ज़ोर था। १७७९ में सउदी जबल शम्मार क्षेत्र में पहुँच गए और यहाँ के नख़लिस्तानी (ओएसिस) क्षेत्रों पर नियंत्रण कर लिया, जिनमें से हाइल शहर एक था। कुछ शम्मारी तो भागकर पास के महान नफ़ूद रेगिस्तान में छुप गए, जबकि कुछ ने सउदियों की अधीनता स्वीकार ली। आगे चलकर यहाँ से सउदी नियंत्रण हट गया और 'रशीद' परिवार का क़ब्ज़ा हो गया, जो सउदियों के कट्टर दुश्मन थे। अंत में १९२१ में ही जाकर यहाँ स्थाई सउदी नियंत्रण हुआ और यह क्षेत्र सउदी अरब का हिस्सा बना।
हाइल प्रान्त में कृषि मुख्य व्यवसाय है। यहाँ पारंपरिक रूप से अनाज और खजूर उगाए जाते हैं। सरकार ने यहाँ सिंचाई का प्रबंध किया है जिस से अब अन्य चीज़ें भी उगाई जाती हैं, जैसे कि फल और ज़ैतून (ओलिव)।
कुलवंत सिंह विर्क
कुलवंत सिंह विर्क (२० मई १९२१ - २४ दिसम्बर १९८७) समकालीन पंजाबी साहित्य के एक अग्रणी लेखक हैं। उन्होंने पंजाबी में और अंग्रेजी में भी बड़े पैमाने पर लिखा .उनकी कहानियों का रूसी और जापानी सहित कई अन्य भाषाओं में अनुवाद किया गया। लियो टालस्टाय की पोती नताशा टॉल्स्टॉय रूसी में और डॉ॰ ओसाका विश्वविद्यालय में भारतीय भाषाओं के प्रोफेसर तोमियो मीजोकामी द्वारा जापानी में अनुवाद किया गया। वह २० मई १९२१ को भारत में पंजाब प्रांत के शेखपुरा जिले में गांव फुल्ल्र्वान में पैदा हुए. उसके पिता आसा सिंह एक लैंडलार्ड थे और माँ ईश्वर कौर एक घर निर्माता .
घांची
घांची अन्य पिछड़ी जातियों (ओबीसी) में से एक है जो गुजरात, राजस्थान, उत्तर प्रदेश और भारत के अन्य हिस्सों में पाई जाती है।
घांची जाति का इतिहास घांची जाति का उदभव क्षत्रिय जाति से हुआ है इसलिये घांची समाज को क्षत्रिय घांची समाज के नाम से भी जाना जाता है इसके पीछे एक एतिहासिक कहानी है कि पाटण के राजा जयसिंह सिद्धराज सोलंकी के नवलखा बाग में रोज रात को देवलोक से परियां पुष्प चोरी करके ले जाती थी जिस पर पंडितों ने सलाह दी की देवलोक में बैंगन का पौधा अपवित्र माना जाता है इसलिये फुलों के पास में बैंगन का पौधा लगा देने से परियां पुष्प चोरी नहीं कर सकेगी।
राजा ने ऐसा ही किया तो एक परी के बैंगन का पौधा टच हो जाने से वो वापस इन्द्रलोक नहीं जा सकी उसने राजा को कहा कि तुम विविध धर्म पुन्य मेरे नाम से करो व पूनम एकादशी के उपवास करो तो मैं पाप से निवृत होकर वापस देवलोक जा सकती हुं राजा ने ऐसा ही किया तथा परी जब वापस जाने लगी तो राजा ने भी देवलोक की यात्रा करने की इच्छा प्रकट की इस पर परी ने इन्द्र से अनुमति लेकर राजा को सपने में देवलोक की यात्रा करवायी वंहा स्वर्ग में एक विशाल शिव मंदिर रूद्रमहालय था जिसका नक्शा राजा को पंसद आ गया उसने स्वपन से जाग कर अपने कारिगरों से इस मंदिर निमार्ण का पूछा तो पता चला कि ऐसा मंदिर 24 वर्ष में बन सकता है परन्तु ज्योतीष्यिों ने राजा की आयु 12 वर्ष ही शेष बतायी थी इस पर राजा ने रात व दिन दोनों समय निमार्ण करके मंदिर 12 वर्ष में ही बनाने की आज्ञा दी।उस समय बिजली नहीं थी तब मशालों से रात में काम होता था व मशालें तेल से जलती थी तथा तेली रात दिन काम करके दुखी थे । तेली भाग न जावे इसकी पहरेदारी के लिये विभिन्न गोत्रों के 173 सरदारों की टीम लगी थी परन्तु तेलियों ने चालाकी से इनको दावत में बुलाकर नशा दे दिया जिससे ये रात को सो गये व तेली भाग निकले इस पर राजा इन पहरेदारों पर कुपित हुआ तथा इनको तेलियों के स्थान पर काम करने की आज्ञा दे दी। इन सरदारों ने तेली का काम करके राजा से इनाम लेने के लालच में तेली के कपडे पहन कर राजा की सभा में पहुचें तो अन्य सरदारों ने इनका उपहास किया जिससे ये नाराज होकर राजा जयसिंह का राज्य छोड कर आबू क्षत्र मे आ गये तथा घांची कहलाये इसका अर्थ हैः- घाः- से घाणी चलाने वाले। चीः- राजा जयसिंह की चिन्ता दूर करने से घाणी का घा चिन्ता का ची मिलकर घांची कहलाये।
मक्का प्रान्त
मक्का प्रान्त, जिसे औपचारिक अरबी में मिन्तक़ाह​ मक्काह अल-मुकर्रमा () कहते हैं, सउदी अरब के पश्चिमी हिजाज़ क्षेत्र में लाल सागर के तट के साथ स्थित एक प्रान्त है। यह सउदी अरब का सबसे अधिक जनसँख्या वाला प्रान्त है और इसकी राजधानी इस्लाम का सबसे पवित्र शहर मक्का है। इस प्रान्त का सबसे बड़ा शहर जद्दा है, जो पूरे सउदी अरब का सब से मुख्य बंदरगाह और आर्थिक केंद्र भी है।
सरवात पहाड़ियाँ मक्का प्रान्त से गुज़रती हैं और इस प्रान्त का ताइफ़ शहर उन्हीं में स्थित है। यहाँ का मौसम गर्मियों में अच्छा रहता है इसलिए सउदी सरकार गर्मियों में अपनी राजधानी रियाद से हटाकर यहाँ केन्द्रित कर लेती है। इसलिए ताइफ़ को सउदी अरब की 'ग्रीष्मकालीन राजधानी' कहा जाता है।
मक्का प्रान्त १३ ज़िलों (मुहाफ़ज़ाह) में बंटा हुआ है:
परिपथ विच्छेदक
परिपथ विच्छेदक या 'परिपथ वियोजक' (सर्किट ब्रेकर / circuit breaker) स्वतःचालित वैद्युत स्विच है जो दोष (फाल्ट) आदि की दशा में कार्य करता है जिससे दोषी भाग स्वस्थ भाग से अलग कर दिया जाता है और दूसरे उपकरण खराब होने से बच जाते हैं। इसका मूल काम दोषपूर्ण स्थिति की पहचान करके दोषी भाग को जाने वाली विद्युत शक्ति को शीघ्रातिशीघ्र काट देना है। फ्यूज से यह इस मामले में अलग है कि इसे रिसेट करके पुनः विद्युत प्रदाय चालू किया जा सकता है।
परिपथ विच्छेदक भिन्न-भिन्न आकार, क्षमता, एवं प्रकार के होते हैं।
परिपथ विच्छेदकों के वर्गीकरण के कई आधार हो सकते हैं-जैसे उनकी वोल्टता श्रेणी, संरचना का प्रकार, विच्छेद करने की विधि आदि।
असीर प्रान्त
असीर प्रान्त, जिसे औपचारिक अरबी में मिन्तक़ाह​ असीर () कहते हैं, सउदी अरब के दक्षिणपश्चिम कोने में स्थित एक प्रान्त है। इसकी एक छोटी सी सरहद यमन के देश के साथ भी लगती है। असीर प्रान्त का नाम यहाँ रहने वाले क़बीलों के एक परिसंघ के ऊपर पड़ा है। राजधानी अबहा के अलावा ख़मीस मुशैत​, क़लाआत बीशाह और बारिक़​ यहाँ के कुछ अन्य प्रमुख शहर हैं।
असीर क्षेत्र एक ऊँचे पठार पर स्थित है जहाँ बाक़ी सउदी अरब से अधिक बारिश पड़ती है। सरवात पहाड़ियाँ इस प्रान्त से गुज़रती हैं और देश का सबसे ऊँचा पहाड़, जबल सौदाह, इसी प्रान्त में स्थित है। यह वर्षा मुख्य रूप से साल में दो बार गिरती है - पहले मार्च-अप्रैल में और फिर गर्मियों में। तापमान बहुत गिरता-उतरता है। दोपहर में अक्सर ३० °सेंटीग्रेड से ज़्यादा गर्मी होती है जबकि प्रातकाल में शुन्य के आसपास जा सकता है। सुबह के समय कोहरा पड़ना आम है। बारिश और कोहरे से पानी उपलब्ध होने के कारण यहाँ कुछ क्षेत्रों पर घने कोणधारी (कोनिफ़ेरस​) वन भी मोजूद हैं, हालांकि हवा और सूरज को खुले पत्थरीले क्षेत्रों पर बहुत शुष्की रहती है। असीर में गेंहू और फलों की खेती चलती है और आधुनिक काल में सिंचाई अच्छी होने से इस में विस्तार हुआ है।
असीर प्रान्त ६ ज़िलों (मुहाफ़ज़ाह) में बंटा हुआ है:
असीर प्रान्त के लोग इसी इलाक़े में प्राचीनकाल से बसने वाले क़बीलों के वंशज हैं। इनमें 'असीर' या 'असरयाह' नामक क़बीलियाई परिसंघ शामिल है जिनके नाम पर पूरे क्षेत्र का नाम पड़ा है। इनके अलावा यहाँ क़हतान, बारिक़ / बारेग, बल-गर्न, शहरान, बनी शहर, रिजाल अलमा, रिजाल अल-हज्र, बल-असमार, बल-अहमर और अन्य क़बीले भी यहाँ बसते हैं। यहाँ के लोग आपस में अरबी भाषा की कुछ प्राचीन उपभाषाएँ बोलते हैं। असीर के लोग अपने निवास- स्थान के हिसाब से तीन गुटों में बांटे गए हैं: ऊँचे पठार के 'सरात' क़बीले (क्योंकि सरवात पहाड़ों को सरात भी कहा जाता है), तिहामाह क़बीले (तिहामाह लाल सागर के तटवर्ती मैदान का नाम है) और पूर्वी रेगिस्तानी क्षेत्र में बसने वाले बदियाह क़बीले। बहुत से बड़े क़बीलों में सरात, तिहामाह और बदियाह शाखाएँ होती हैं। पहाड़ी क्षेत्रों में बसने वालों के तौर-तरीक़े नज्द क्षेत्र के लोगों से मिलते-जुलते हैं।
असीर की आबो-हवा और संस्कृति पड़ौसी यमन जैसी है। यहाँ के समाज में क़बीलाई रीति-रिवाजों का सख़्ती से पालन किया जाता है हालांकि यहाँ की धार्मिक परम्परा नज्द क्षेत्र जितनी कड़ी नहीं मानी जाती। यमन की तरह यहाँ भी भारी बारिश होती है इसलिए इस इलाक़े के घर व अन्य निर्माण यमन की तरह दिखते हैं। यह क्षेत्र बाक़ी सउदी अरब से इसलिए भी अलग हैं क्योंकि यहाँ तेल का खनिज नहीं निकला है, जिस से यहाँ के शहर-बस्तियों का वैसा आधुनिकरण नहीं हुआ है जैसा कि सउदी अरब के अन्य हिस्सों में नज़र आता है। बहुत से सउदी लोग इस अलग वातावरण का और गर्मियों में अच्छे मौसम का आनंद लेने के लिए अबहा शहर में पर्यटन करते हैं, जिस से अबहा में थोड़ा-बहुत आर्थिक विकास हुआ है।
बनवारी लाल शर्मा
बनवारीलाल शर्मा ( २० मई १९३५ - २६ सितम्बर २०१२) एक प्रसिद्ध गाँधीवादी, जाने-माने गणितज्ञ, पूर्व प्रोफेसर एवं विभागाध्यक्ष - गणित, इलाहाबाद विश्वविद्यालय तथा आजादी बचाओ आंदोलन के संस्थापक और राष्ट्रीय संयोजक थे।
डा0 शर्मा का जन्म भारत के उत्तर प्रदेश राज्य के जिला आगरा में टूण्डला के पास नगला सदा गांव में हुआ था। उनकी प्राथमिक शिक्षा गांव में तथा आगे की शिक्षा इलाहाबाद में हुई। डा0 शर्मा ने पेरिस यूनीवर्सिटी से डाक्टरेट की उपाधि ग्रहण की और अन्तर्राष्ट्रीय गणित परिषद के 6 वर्ष तक अध्यक्ष भी रहे। वे आजादी बचाओ आन्दोलन के प्रखर वक्ता थे, जो देश भर में भ्रमण करते थे और विभिन्न आर्थिक-सामाजिक विषयों पर भाषण देते थे। इसके अतिरिक्त वे आम लोगों एवं विद्यार्थियों के साथ मिलकर बहुराष्ट्ररीय कम्पनियों के विरुद्ध आन्दोलन एवं विरोध प्रदर्शन भी करते थे। उन्होंने अपने जीवनकाल में सम्पुर्ण क्राांति आंदोलन 19 माह जेल में भी गुजारे और अनेक महत्वपूर्ण पुस्तकें भी लिखीं। प्रो॰ बनवारी लाल शर्मा नई आजादी उद्घोष नामक पत्रिका के सम्पादक थे। नई आजादी उद्घोष पत्रिका देश में बहुराष्ट्रीय कम्पनियों के खिलाफ आन्दोलन की सर्वाधिक प्रसार वाली पत्रिका है जिसे हिन्दी के अलावे अंग्रेजी में भी प्रकाशित किया जाता है। प्रो॰ शर्मा ने बहुराष्ट्रीय उपनिवेशवाद के खिलाफ दुनियां में चल रहे आन्दोलनों के कई साहित्य का भी अनुवाद किया है। उनके पसन्द की पुस्तकों में ग्लोबल कान्सपिरेसी (लेखक.निकोला एम निकोलोव), ह्नेन कारपोरेशन रूल्स द वर्ल्ड (लेखक. डेविड कार्टन) आदि प्रमुख हैं। प्रो॰ शर्मा ने इन पुस्तकों का हिन्दी में अनुवाद भी किया और आज यह पुस्तकें देशभर में आन्दोलनकारियों की पसन्दीदा पुस्तकों में शुमार है। प्रत्यक्षदर्शी बताते हैं कि अन्तिम समय में प्रो॰ शर्मा के अन्तिम वाक्य थे- ‘‘धोखेबाजों से सावधान रहना, देश के स्वाभिमान की रक्षा अपने प्राणों से भी ज्यादा जरूरी हैं।’’ उनका निधन 26 सितम्बर, 2012 को चंडीगढ़ में हुआ था।
=संदर्भ=
साठा प्रथा
साठा प्रथा, राजस्थान मे प्रचलित है, इसमे दो परिवार की नारी को समाज के बंन्घन मे झकडा जाता है। जिससे तंग आकर नारी आत्म हत्या भी कर लेती है। साठा प्रथा मे दो परिवार मे सहजातिय विवाह होता है। यानि की उनकी बेटी का विवाह अपने घर मे और अपनी बहन का विवाह उनके घर मे ! इसको विवाह न कह कर एक प्रकार का सौदा या साठा कहा जाता है1 साठा प्रथा मे अपनी बेटी को ससुराल मे तंग किया जाता है वैसा का वैसा उनकी बेटी को भी तंग किया जाता है। नतिजा ये कि कोई एक तलाक देती है तो दुसरी भी तीन महिने के गर्भ के साथ पिहर मे बैठ जाती है और अपने माँ बाप के साथ मिलकर भुःर्ण हत्या तक कर देती है। कभी कभी पिहर मे बैठी बेटी अपने पति के वियोग मे आत्म हत्या भी कर लेती है। साठा प्रथा मे दोनो परिवार की बेटिया रिश्तो मे ज्यादा जकडन देख कर अपना मानसिक सन्तुलन बिगाड देती है।
केक‍य
केकय
केकय (जिसे कैकेय, कैकस या कैकेयस नाम से भी जाना जाता है) एक प्राचीन राज्य था, जो अविभाजित पंजाब से उत्तर पश्चिम दिशा में गांधा और व्यास नदी के बसा था। यहां के अधिकांश निवासी केकय जनपद के क्षत्रीय थे। [1] अतः कैकेयस कहलाते थे। कैकेय लोग प्रायः मद्र देश, उशीनर देश या शिवि प्रदेश के लोगों के संबंध में रहते थे और सभी संयुक्त रूप से वाहिका देश में आते थे। ये वर्णन पाणिनि के अनुसार है। [2] केकय देश का उल्लेख रामायण में भी आता है। राजा दशरथ की सबसे छोटी रानी कैकेयी और उसकी दासी मंथरा केकय देश की ही थी।
भौगोलिक स्थिति
बहुत से पुराणों में कैकेय वासियों को गंधर्व, यवन, शक, परद, बाह्लीक, कंबोज, दरदास, बर्बर, चीनी, तुषार, पहलव आदि की गिनती में जोड़ा गया है। इन्हें इदीच्य के लोग कहा गया है। उदीच्य यानि उत्तरपथ की उत्तरी मंडल।[3]। केकैय ने वर्तमान झेलम, शाहपुर और गुजरात (पाकिस्तान) के क्षेत्रों में निवास किया था। [4]
साउथपोर्ट दरवाज़े
साउथपोर्ट दरवाज़े (मूल नाम: साउथपोर्ट गेट्स) () ब्रिटिश प्रवासी क्षेत्र जिब्राल्टर में स्थित तीन शहरी दरवाज़े हैं। ये चार्ल्स पंचम दीवार में बने हुए हैं, जो 16वीं सदी की जिब्राल्टर की किलेबंदी का हिस्सा है। तीनों दरवाज़े एक समूह में मौजूद हैं, इनके पश्चिम में साउथ बैस्टियन तथा पूर्व में ट्रफ़ालगर कब्रिस्तान स्थित हैं। पहला तथा दूसरा साउथपोर्ट दरवाज़ा निवर्तमान समय की ट्रफ़ालगर सड़क पर क्रमशः 1552 और 1883 में निर्मित किए गए थे। तीसरा दरवाज़ा, जिसे रिफ्रेन्डम गेट के नाम से जाना जाता है, तीनों दरवाज़ों में सबसे चौड़ा है तथा इसे 1967 मुख्य सड़क (मेन स्ट्रीट) पर बनाया गया था, दोनों दरवाज़ों के एकदम पश्चिम में। साउथपोर्ट दरवाज़े जिब्राल्टर हेरिटेज ट्रस्ट में सूचीबद्ध हैं।
साउथपोर्ट गेट्स औबेरियन प्रायद्वीप के दक्षिणी छोर पर स्थित ब्रिटिश प्रवासी क्षेत्र जिब्राल्टर में शहरी फाटकों की एक तिकड़ी है। दरवाज़े चार्ल्स पंचम दीवार में निर्मित हैं, यह दीवार जिब्राल्टर की सबसे प्रारंभिक किलाबंदी है तथा शहर की पहले की दक्षिणी सीमा का बचाव करने के लिए इसका निर्माण हुआ था। ये दरवाज़े ट्रफ़ालगर पहाड़ी के नीचे ट्रफ़ालगर कब्रिस्तान (नीचे चित्रित) के निकट हैं। इनके पश्चिम में दक्षिण बैस्टियन और पूर्व में फ्लैट बैस्टियन स्थित है। मूल साउथपोर्ट दरवाजा और "नया" साउथपोर्ट दरवाजा ट्रफ़ालगर सड़क पर स्थित हैं, जबकि सबसे हाल ही के समय में बना रिफ्रेन्डम गेट मुख्य सड़क में प्रवेश करने का रास्ता देता है। साउथपोर्ट गेट्स जिब्राल्टर हेरिटेज ट्रस्ट में सूचीबद्ध हैं।
साउथपोर्ट दरवाज़ा चार्ल्स पंचम दीवार पर बने तीनों दरवाज़ों में सबसे पुराना है। इसे भूतकाल में अफ़्रीका गेट के नाम से भी जाना जाता था। इसका निर्माण इटली के अभियंता जियोवानी बटीसटा कालवी ने सन् 1552 में चार्ल्स पंचम, पवित्र रोमन सम्राट, के शासक काल में किया था। साउथपोर्ट दरवाज़े पर स्पेन ऐ चार्ल्स पंचम के शाही चिह्न के साथ-साथ जिब्राल्टर की कोस्ट ऑफ़ आर्म्स भी है। इस दरवाज़े को स्पेनी अभियंता लुईस ब्रावो डे एकोनिया के 1627 में बनाए गए जिब्राल्टर के नक्शे में दर्शाया गया है।
रक्तस्राव
रक्तस्राव (Bleeding या Haemorrhage) शब्द का अर्थ है रुधिरवाहिकाओं से रक्त का बाहर निकलना। जब तक रुधिरवाहिकाओं में दरार, या छिद्र न हो, तब तक रक्तस्राव का होना संभव नहीं है। चोट या रोग के कारण ही रुधिरवाहिकाओं में दरार या छिद्र होते हैं। चोट लगने पर तत्काल रक्तस्राव होना प्राथमिक रक्तस्राव कहलाता है और चोट लगने के कुछ काल पश्चात् रक्तस्राव होना गौण रक्तस्राव कहलाता है। यदि रक्त धमनी से बाहर निकलता है, तो यह धमनीय रक्तस्राव कहलाता है। इस रक्तस्राव का रंग चमकीला लाल होता है और यह हृदय के स्पंदन के समकालिक होता है। शिरा से बाहर निकलनेवाले रक्त का रंग कालिमा लिए लाल होता है और घाव से बहता है। केशिका (कैपिलरीज) से स्रावित होनेवाले रक्तस्राव का रंग उपर्युक्त दोनों स्रावों के रंग के बीच का होता है और त्वचा पर केवल छोटा सा लाल धब्बा पड़ जाता है। वमन, मूत्र तथा थूक में मिला हुआ रक्त निकल सकता है, या नाक से नक्सीर फूटने के कारण रक्तस्राव होता है। आमाशय या पक्वाशय में व्रण हो जाने पर रक्तस्राव होने लगता है। स्वयं रुधिरवाहिकाओं के रुग्ण होने पर एवं उच्च रक्तचाप के कारण धमनियों में दरार पड़ जाती है और रक्तस्राव होने लगता है। मस्तिष्क के ऊतकों से रक्तस्राव होने पर रक्तमूर्च्छा (apoplexy) हो जाती है।
स्वस्थ व्यक्तियों में रक्तस्राव रोकने की प्राकृतिक क्षमता होती है। यदि ऐसा न हो तो त्वचा के कट जाने, अथवा छिल जाने, पर घातक रक्तस्राव होने लगता है। जिन व्यक्तियों में रक्तस्राव को रोकने की प्राकृतिक क्षमता नहीं होती वे पैतृक रक्तस्राव (हीमोफीलिया / hemophilia) से पीड़ित रहते हैं।
रक्तस्राव की गति और परिमाण पर ही रक्तस्राव से होनेवाली हानि निर्भर रहती है। मंद गति से अधिक समय तक होनेवाले रक्तस्राव के कारण रक्तक्षीणता नामक रोग हो जाता है। एकाएक अधिक परिमाण में होनेवाला रक्तस्राव घातक होता है और उचित चिकित्सा के अभाव में मृत्यु हो जाती है।
त्वचा के मामूली छिल जाने, या कट जाने अथवा नक्सीर फूट जाने, पर विशेष चिकित्सा की आवश्यकता नहीं होती, पर अन्य प्रकार के रक्तस्रावों के लिए विशेष चिकित्सा की आवश्यकता होती है। रक्तस्राव को रोकने के मुख्य सिद्धांत हैं -
जब अधिक रक्तस्राव हो रहा हो उस समय रोगी को बिना तकिया के चित लेटना चाहिए तथा रोगी को गरम रखना चाहिए। यदि रोगी को रक्त वमन न हो रहा हा, तो उसे दूध पिलाना चाहिए। रक्तस्राववाले स्थान पर सीधे दबाव डालकर रक्त बंद किया जाता है। धमनीय रक्तस्रावों को रोकने के लिए रक्तबंध (tourniquet) का उपयोग किया जाता है। शल्यकर्म के समय रक्तवाहिकाओं को बाँधकर रक्तस्राव रोकते हैं, या ऐसे अभिकर्मकों का उपयोग करते हैं जो रक्त का गाढ़ा करते हैं। शिरीय एवं केशिकीय रक्तस्राव को रोकना सहज कार्य है किंतु धमनीय रक्तस्राव को रोकने में कठिनाई होती है। धमनीय रक्तस्राव रोकने के लिए तत्काल डाक्टर द्वारा उपचार कराना चाहिए, अन्यथा विलंब के कारण अधिक रक्तस्राव हो जाने पर रोगी के मर जाने का भय रहता है।
विजय बहुगुणा
विजय बहुगुणा (जन्म: २८ फ़रवरी १९४७) एक भारतीय राजनीतिज्ञ हैं जो भारतीय राष्ट्रीय कांग्रेस से हैं। २०१२ से २०१४ तक वह उत्तराखण्ड राज्य के सातवें मुख्यमंत्री रह चुके हैं।
विजय बहुगुणा ने बी.ए. और एल. एल. बी की पढाई इलाहाबाद से पूरी की हैं।
विजय बहुगुणा राजनीति में आने से पहले सर्वोच्च न्यायालय में वकील थे।
केंद्रीय तिब्‍बत स्‍कूल प्रशासन
केन्द्रीय तिब्‍बत स्‍कूल प्रशासन (Central Tibetan Schools administration) भारत के मानव संसाधन विकास मंत्रालय के अधीन एक स्वतंत्र (autonomous) संगठन है जो तिब्बत के लोगों की शिक्षा के लिए विद्यालय स्थापित करने, उनका प्रबन्धन करने आदि के उद्देश्य से सन् १९६१ में स्थापित किया गया था। यह भारत में रह रहे तिब्बती लोगों की शिक्षा की विशेष व्यवस्था करते हुए उनकी संस्कृति एवं विरासत को अक्ष्क्षुण रखने का कार्य कर रहा है।
अलेक्जेंडर बलोक
अलेक्जेंडर अलेक्जेंडरोविच बलोक (; 28 नवम्बर 1880 - 7 अगस्त 1921) एक रूसी कवि थे। बलोक सेंट पीटर्सबर्ग में, एक परिष्कृत और बौद्धिक परिवार में पैदा हुए थे। उनके कुछ रिश्तेदार साहित्यिक पुरुष थे, उसके पिता वारसॉ में एक कानून के प्रोफेसर और अपने नाना सेंट पीटर्सबर्ग राज्य विश्वविद्यालय के रेक्टर थे। अपने माता - पिता के अलग होने के बाद, बलोक मास्को के निकट मनोर श्ख्माटॉव में कुलीन रिश्तेदारों के साथ रहते थे, जहां उन्होंने व्लादिमीर सोलोव्योव के दर्शन और फिर अस्पष्ट 19 वीं सदी के कवियों फ्योदोर Tyutchev और Afanasy Fet की कविता की खोज की। इन प्रभावों ने उनके प्रारंभिक प्रकाशन को प्रभावित करना था, जो बाद में Ante Lucem पुस्तक में प्रकशित हुआ।
1903 में उन्होंने (ल्यूबा) Lyubov Dmitrievna Mendeleeva, प्रसिद्ध रसायनज्ञ दिमित्री मेंडलीव की बेटी के संग विवाह किया। बाद में, वह उसे अपने साथी प्रतीकवादी Andrei Bely के साथ एक जटिल प्रेम नफरत संबंधों में उलझने का कर्ण बनी। ल्यूबा को समर्पित कविता लड़ी ने उनको प्रसिद्ध बना Stikhi o prekrasnoi Dame (सुंदर लेडीके बारे में कविताएँ, 1904)।
बलोक के कुछ रिश्तेदार मास्को, रीगा, रोम और इंग्लैंड में रहते हैं।
राधिका चोपड़ा
राधिका चोपड़ा जम्मू की एक ग़ज़ल गायिका हैं। इनकी गाई ग़जलों में फ़ैज़ अहमद फ़ैज़ की "तुम आए हो ना शब-ए-इंतिजार गुज़री है" का नाम आता है। जम्मू के सरकारी महिला कॉलेज से स्नातक होने के बाद उन्होंने दिल्ली विश्वविद्यालय की संगीत विभाग से सन्ताकोत्तर और पीएचडी की डिग्री की। जम्मू में पंडित जे आर शर्मा से उनको आरंभिक शिक्षा मिली।
हाइड्रोजन क्लोराइड
हाइड्रोजन क्लोराइड () एक यौगिक है जिसका रासायनिक सूत्र एचसीएल (HCl) होता है। कमरे के तापमान पर यह एक रंगहीन गैस होती है, जो वातावरण की आर्द्रता के संपर्क के साथ हाइड्रोक्लोरिक अम्ल के सफेद धुएं बनाती है। हाइड्रोजन क्लोराइड गैस और हाइड्रोक्लोरिक अम्ल प्रौद्योगिकी और उद्योग में महत्वपूर्ण हैं। हाइड्रोजन क्लोराइड के जलकृत विलयन हाइड्रोक्लोरिक अम्ल को भी सामान्यतः सूत्र एचसीएल दिया जाता है।
हाइड्रोजन क्लोराइड द्विपरमाणुक अणु है, जिसमें एक हाइड्रोजन परमाणु एच और एक क्लोरीन परमाणु एल सहसंयोजक एकल बंधन से जुड़े होते हैं। चूंकि क्लोरीन परमाणु हाइड्रोजन परमाणु की तुलना में बहुत अधिक निद्युत है, इस कारणवश दो परमाणुओं के बीच सहसंयोजक बंधन काफी ध्रुवीय होता है। नतीजतन इस अणु के साथ काफ़ी द्विध्रुवीय पल होता है जिसमें एक नकारात्मक आंशिक आवेग δ क्लोरीन परमाणु पर तथा एक सकारात्मक आंशिक आवेग δ हाइड्रोजन परमाणु पर बना होता है। इसकी उच्च ध्रुवता की वजह से एचसीएल पानी और अन्य ध्रुवीय विलायक में में बहुत घुलनशील होता है।
सम्पर्क में आने के पश्चात HO तथा HCl हाइड्रोनियम धनायन HO व क्लोराइड एनायन Cl प्रतिवर्ती रासायनिक अभिक्रिया की सहायता से बनाते हैं। जिसके परिणामस्वरूप बना विलयन हाइड्रोक्लोरिक अम्ल कहा जाता है और यह एक प्रबल अम्ल है।
जमा हुआ एचसीएल ९८·४ केल्विन तापमान पर एक चरण सन्क्रमण की प्रक्रीया से गुजरता है। जमे हुए सामग्री के एक्स-रे पाउडर विवर्तन से पता चलता है कि इस प्रक्रीया के दौरान यह सामग्री ओर्थोरोम्बिक संरचना से घन मे बदल गयी है। दोनो संरचनाओं मे क्लोरीन परमाणु एक फेस केन्द्रित सारणी मे होते हैं। हालांकि, हाइदड्रोजन परमाणुओं की स्थीति अग्यात होती है। स्पेक्ट्रोग्राफी और डाई-इलेक्ट्रिक आंकणों के विश्लेषण से और डीसीएल की संरचना के पता चलने से ये निष्कर्श निकलता है कि एचसीएल वक्र रूपी जन्ज़ीरों मे एचएफ कि तरह जम जाता है।
ड्रैगन फाइटर
ड्रैगन फाइटर (अंग्रेज़ी: Dragon Fighter) एक अमेरिकन-बल्गेरियाई २००३ फिल्म के लिए टीवी है।
बाद एक मृत ड्रैगन वहाँ लगभग 1000 साल के अवशेष की खोज की गई है, वैज्ञानिकों के एक दल के लिए अपने डीएनए के नमूने प्राप्त करने के लिए तय क्लोन कर दिया गया है। अनुभव के रूप में की योजना बनाई जाना नहीं था और भ्रूण विकास तेजी से तेजी से बढ़ाने के लिए अपने संकायों का पूरा अधिकार में भयानक प्राणी को जीवन देने में देखता है।इस फिल्म में ज्यादातर नकारात्मक समीक्षाएँ प्राप्त हुआ है।
पल्लिपुरम् किला
पल्लिपुरम दुर्ग केरल के एर्नाकुलम जिले में है। यह दुर्ग वैपिन द्वीप के सबसे उत्तरी छोर पर स्थित है। आकार की दृष्टि से यह षटभुजाकार है। यह 'अयिक्कोट्ट' या 'अलिकोट्ट' के नाम से प्रसिद्ध है।
इसका निर्माण पुर्तगालियों ने १५०३ में किय था। यह भारत में यूरोपीय लोगों द्वारा निर्मित सबसे पुराना दुर्ग है। १६६१ में डचों का इस दुर्ग पर अधिकार हो गया और १७८९ में उन्होने इसे त्रावणकोर सरकार को बेच दिया।
जाज़ान प्रान्त
जाज़ान प्रान्त या जिज़ान प्रान्त, जिसे औपचारिक अरबी में मिन्तक़ाह​ जाज़ान () कहते हैं, सउदी अरब के दक्षिणपश्चिम कोने में लाल सागर के तट पर स्थित एक प्रान्त है। यह ठीक यमन से उत्तर में है और इस प्रान्त की उस देश के साथ अंतर्राष्ट्रीय सीमा भी लगती है। जाज़ान प्रान्त में लाल सागर में स्थित १०० से अधिक द्वीप भी आते हैं, जिनमें से फ़रसान द्वीप समूह सउदी अरब का सर्वप्रथम संरक्षित क्षेत्र है। यहाँ अरबी ग़ज़ल (हिरण) और यूरोप से सर्दियों में आनी वाली बहुत सी पक्षियों की नस्लें मिलती हैं। यह प्रान्त सउदी अरब का दूसरा सबसे छोटा प्रान्त है।
जाज़ान प्रान्त के तीन मुख्य भाग हैं:
इस प्रान्त में दो मृत ज्वालामुखी भी हैं।
जाज़ान के ऊँचे इलाक़ों में मौसम असीर प्रान्त जैसा है जबकि इसके तटवर्ती इलाक़ों में (जो तिहामाह क्षेत्र का हिस्सा हैं) मौसम बहुत गर्म है। इन तटीय क्षेत्रों में जुलाई में तापमान ४० °सेंटीग्रेड और जनवरी में ३१ °सेंटीग्रेड तक जाता है और पानी समीप होने से हवा में बहुत नमी रहती है, जिस से यहाँ का वातावरण काफ़ी अप्रिय माना जाता है।
जाज़ान प्रान्त १४ ज़िलों (मुहाफ़ज़ाह) में बंटा हुआ है:
उपरलिखित कुछ प्रान्तों के नाम में बिंदु-वाले 'थ़' के उच्चारण पर ध्यान दें क्योंकि यह बिंदु-रहित 'थ' से ज़रा अलग है और थ़ैन्क यू () वाले 'थ़' के उच्चारण से मिलता जुलता है।
पड़िला महादेव मंदिर
पड़िला महादेव मंदिर, प्रयाग के पाँचकोशी यात्रा का एक महत्वपूर्ण स्थान है।भगवान शिव को समर्पित यह मंदिर तीर्थराज प्रयाग (इलाहाबाद) के उत्तरांचल मे जनपद मुख्यालय से 16 किलोमीटर दूर (इलाहाबाद-प्रतापगढ़ राष्ट्रीय राजमार्ग 96) फाफामऊ के थरवई गाँव मे स्थित हैं।
इसे पांडेश्वर महादेव मंदिर कजे नाम से भी जाना जाता है। यह स्थान सोराँव तहसील में फाफामऊ कस्बे से ३ किमी उत्तर पूर्व में स्थित हैं। किंवदन्ती है कि श्री कृष्ण की सलाह पर यहाँ पाण्ड्वों ने भगवान शंकर के लिंग की स्थापना अपने वनवासकाल के दौरान किया था। यह मन्दिर पूर्ण रूप से पत्थरों से बना हुआ है। गजेटियर के अनुसार यहाँ शिवरात्रि व फाल्गुन कृष्ण १५ को मेला लगता है।
हनुमान मंदिर मुसवाली इटावा उत्तर प्रदेश
रेगार्ड्स :-
सुनील कुमार यादव  टेच सुप्पोर्ट लाइव फीड  अवन्कार सिक्यूरिटी & एक्सेस सर्विसेस प्राइवेट लिमिटेड  लखनऊ (उ .प .) - २२६०२५
अक़ाबा की खाड़ी
अक़ाबा की खाड़ी () लाल सागर के उत्तरी भाग में सीनाई प्रायद्वीप से पूर्व में और अरबी मुख्यभूमि से पश्चिम में स्थित एक बड़ी खाड़ी है। इस खाड़ी के किनारे पर चार देश तटस्थ हैं: मिस्र, इस्राइल, जोर्डन और सउदी अरब।
लाल सागर से उत्तर की तरफ़ दो खाड़ियाँ आती हैं, जिनमें पूर्वी वाली अक़ाबा की खाड़ी और पश्चिमी वाली सुएज़ की खाड़ी कहलाती है। अक़ाबा की खाड़ी दक्षिण में तीरान भूडमरू से १६० किमी उत्तर तक विस्तृत है जहाँ इस्राइल की सीमाएँ मिस्र और जोर्डन से लगती हैं। इस खाड़ी पर बहुत से महत्त्वपूर्ण शहर स्थित हैं जिनमें ताबा (मिस्र), एलात (इस्राइल), अक़ाबा (जोर्डन) और हक़्ल (सउदी अरब)। मिस्र के सीनाई प्रायद्वीप पर भी दो शहर अक़ाबा की खाड़ी पर बसे हुए हैं: शर्म अल-शेख़​ और दहब। इन सभी शहरों में जोर्डन का अक़ाबा सबसे बड़ा है और इसमें सन् २००९ में १,०८,००० रहते थे।
अक़ाबा की खाड़ी का पानी अच्छे तापमान का है और इसमें तरह-तरह के रंग-बिरंगे मूँगे (कोरल), मछलियाँ और अन्य समुद्री जीव पनपते हैं। इस वजह से यह ग़ोताख़ोरी से सम्बंधित पर्यटन के लिए एक मुख्य आकर्षण केंद्र है। बहुत से लोग इसके तट पर भी तैरने और दिन बिताने आते हैं।
एरोस्विट एयरलाइंस
एरोस्विट एयरलाइंस यूक्रेन की एक प्रमुख वायुयान सेवा हैं |
एयर अस्ताना
एयर अस्ताना (कजाकिस्तान: Эйр) कजाकिस्तान गणतंत्र की की राष्ट्रीय ध्वज वाहक विमान सेवा है, यह अल्माटी में स्थित है। यह अपने मुख्य केंद्र, अल्माटी अंतरराष्ट्रीय हवाई अड्डे एवं दुसरे प्रमुख केंद्र अस्ताना अंतरराष्ट्रीय हवाई अड्डे से 64 घरेलू और अंतरराष्ट्रीय मार्गों पर पर सेवाएं प्रदान करती है। यह कजाखस्तान की सॉवरेन वेल्थ फंड समरक-कज़ीना (51%), और बीएई सिस्टम्स पीएलसी (49%) के बीच एक संयुक्त उद्यम है। यह उपक्रम अक्टूबर 2001 में शुरू किया गया था एवं 15 मई 2002 से इसने वाणिज्यिक उड़ाने शुरू किया था।
एयर अस्ताना के बारे में जनवरी 2012 में एशिया पैसिफिक एविएशन के लिए केंद्र की ओर से बताया गया था की किसी भी अन्य स्टार्ट-अप वाहक की तुलना में इसने अपने पहले दशक में बेहतर प्रदर्शन" (सीएपीए, एयरलाइन विश्लेषण, 9 जनवरी 2012) किया था। इसके उद्धभव के विषय में भी कई दिलचस्प कहानिया छुपी हुई हैं। मूल रूप से इसकी परीकल्पना एक घरेलू विमान सेवा के रूप में की गयी थी। कजाखस्तान राष्ट्रपति नूरसुल्तान नजरबायेव के अनुरोध पर बीएई सिस्टम्स ने प्रस्तावित स्टार्ट-अप में भाग लेने के लिए 2001 के मध्य में सहमति व्यक्त की। सर रिचर्ड इवांस, जो उस समय बीएई सिस्टम्स के अध्यक्ष थे उन्होंने इस समझौते में महत्वपूर्ण भूमिका निभाई थी। लेकिन बाद में इस कंपनी के साथ समझौता नहीं हो सका एवं यह परियोजना अधर में लटक गयी। दूसरी तरफ कजाकिस्तान में इस स्टार्ट-अप को एक विदेशी संस्था के रूप में देखा जा रहा था जिससे कजाकिस्तान की मीडिया और राजनीतिक संघटन के द्वारा इसका मुखर विरोध किया गया था।
एयर अस्ताना के 65 मार्गों कजाखस्तान ke सबसे बड़े शहरों और पड़ोसी मध्य एशियाई और रूसी शहरों ki एक बढ़ती हुई संख्या में शामिल हैं। 2009 के बाद से यह बाकू, ताशकंद, उरूमची, त्बिलिसी, दुशांबे, बिश्केक, नोवोसिबिर्स्क, समारा, येकातेरिनबर्ग, सेंट पीटर्सबर्ग के लिए और 2012 के मध्य से से है - कज़ान और ओम्स्क के लिए सेवाएं शुरू की,। अल्माटी - कीव, और अस्ताना - कीव के बीच सेवाएं इसने वसंत 2013 में शुरू किया गया।एयर अस्ताना के बेड़े में निम्नलिखित प्रकार के विमान के होते हैं:(अप्रैल 2014 तक की स्थिति )
25 फ़रवरी 2015 में एटीडब्ल्यू के 41 वें वार्षिक एयरलाइन उद्योग अचीवमेंट पुरस्कार समारोह के दौरान वाशिंगटन, डीसी में एयर अस्ताना को एयरलाइन के मार्किट लीडर पुरस्कार से सम्मानित किया गया। [13] एयर अस्ताना बिज़नेस एवं इकॉनमी, दो प्रकार की क्लास चलाती हैं। यह बोइंग 757 के बेड़े पर इकॉनमी स्लीपर क्लास चलाती है।
फरवरी 2015 में, एयर अस्ताना में एक नया इकॉनमी स्लीपर क्लास शुरू किया।
एयर अस्ताना ने असताना अंतरराष्ट्रीय हवाई अड्डे पर में हाल ही में अपनी लाउंज "शनयरक ", एयरलाइन लाउंज प्रारम्भ किया है।
2006-1.5 मिलियन 2007-2.1 मिलियन 2008-2.3 मिलियन 2009-2.2 मिलियन 2010-2.6 मिलियन 2011-3 मिलियन 2012-3.3 मिलियन 2013-3.7 मिलियन 2014-3.8 मिलियन
एयर चाइना
एयर चाइना लिमिटेड (, abbreviated ) चीन की एक प्रमुख वायुयान सेवा हैं |
सुएज़ की खाड़ी
सुएज़ की खाड़ी () लाल सागर के उत्तरी भाग में सीनाई प्रायद्वीप के पश्चिम में और मिस्र की मुख्यभूमि के पूर्व में स्थित एक खाड़ी है। इस खाड़ी के बीच की काल्पनिक रेखा एशिया और अफ़्रीका के महाद्वीपों की विभाजन रेखा मानी जाती है। खाड़ी के उत्तरी अंत पर मिस्र का सुएज़ शहर और सुएज़ नहर में प्रवेश करने का रास्ता है।
सुएज़ की खाड़ी लाल सागर का पश्चिमोत्तरी बाज़ू है। सीनाई प्रायद्वीप लाल सागर के इस भाग को दो काँटों में विभाजित करता है - पश्चिम वाला सुएज़ की खाड़ी है और पूर्वी वाला अक़ाबा की खाड़ी कहलाता है। सुएज़ की खाड़ी की गहराई अधिकतर स्थानों पर ५० से ७० मीटर की है। खाड़ी के लाल सागर वाले मुख को जुबाल जलडमरू () कहते हैं और यहाँ शदवान () नामक एक द्वीप स्थित है।
एमडीएलआर एयरलाइंस
एमडिएलआर एयरलाइंस हरियाणा राज्य में गुड़गांव आधारित एक भारतीय वायु सेवा संचालक थी। यह अनुसूचित अन्तर्देशीय उड़ानें संचालित करती थी। इस कंपनी ने अपनी सेवाएं ५ नवम्बर २००९ से स्थगित कर दी हैं।
thumb|एक MDLR एव्रो RJ70 एमडिएलआर बेड़े में निम्न विमान (सितंबर २००८ के अनुसार) शामिल थे।:
तेल अवीव जिला
तेल अवीव जिला (हिब्रू: מטרופולין תל אביב) गश, या दान (हिब्रू: גוש דן), दोनों तेल अवीव और इस्राएल के केंद्रीय जिलों से क्षेत्रों सहित एक महानगरीय क्षेत्र है।
ईश्वरकृष्ण
ईश्वरकृष्ण एक प्रसिद्ध सांख्य दर्शनकार थे। इनका काल विवादग्रस्त है। डॉ॰ तकाकुसू के अनुसार उनका समय ४५० ई. के लगभग और डॉ॰ वि. स्मिथ के अनुसार २४० ई. के आसपास होना चाहिए। यह प्राय: निश्चित है कि वे बौद्ध दार्शनिक वसुबंधु के गुरु के समकालीन एवं प्रतिपक्षी थे। ईश्वरकृष्णकृत 'कारिका' सांख्य दर्शन पर उपलब्ध सर्वाधिक प्राचीन एवं लोकप्रिय ग्रंथ है।
'कारिका' में ईश्वरकृष्ण अपने को क्रमश: आसुरि एवं पंचशिखा के द्वारा सांख्य दर्शन के प्रवर्त्तक कपिल का शिष्य बताते हैं। वह मूलत: अनीश्वरवादी हैं। उनके अनुसार आध्यात्मिक, आधिदैविक, आधिभौतिक दु:खों से उनके निराकरण के उपायों की खोज आरंभ होती है। प्रत्यक्ष, अनुमान एवं शब्द यथार्थ ज्ञान के स्रोत हैं। इन ज्ञानस्रोतों से 'प्रकृति' और 'पुरुष' की नित्यता एवं मूलत्व सिद्ध होता है। मूल 'प्रकृति' की सूक्ष्मता से उसका प्रत्येक ज्ञान असंभव है, किंतु अपनी 'विकृति' (परिणाम) महत् आदि के रूप में वह बोधगमय है। 'परिणाम', चूँकि उत्पन्न होता है, अनित्य, असम तथा गतियुक्त है, ईश्वरकृष्ण के अनुसार सुख-दु:ख-मोह का स्वभाव 'प्रकृति' का है, पुरुष का नहीं। अत: मोक्ष 'प्रकृति विकृति' का होता है, पुरुष का नहीं। सत्व, रज तथा त्रिगुण प्रकृति के हैं और क्रमश: सात्विकता, क्रिया तथा जड़ता के कारण। इन गुणों का कार्य दीपक की तरह मोक्ष का मार्ग प्रशस्त करना है। ईश्वरकृष्ण 'पुरुष' को अचेतन प्रकृति का 'विपर्यय' बताते हैं, अत: 'पुरुष', 'प्रकृति' की अचेतन क्रियाओं का चेतन द्रष्टा (साक्षी) है, कर्ता नहीं। 'पुरुष' का अस्तित्व शरीरसंघात के परार्थत्व, अधिष्ठान और मोक्ष प्रकृति से सिद्ध है। साथ ही, जन्म मरण एवं उपकरणों के असाम्य और एक साथ प्रकृति के अभाव से 'पुरुष' का अनेकत्व भी सिद्ध है। सारांश में, पुरुष की सांसारिक अवस्था प्रकृति की क्रियाओं के प्रति उसकी मोहदृष्टि तथा 'कैवल्य' (मोक्ष) की अवस्था प्रकृति से 'निवृत्ति' या प्रकृति के स्व-स्वरूप का पृथकत्व ज्ञान है।
योगाचार
योगाचार बौद्ध दर्शन एवं मनोविज्ञान का एक प्रमुख शाखा है। यह भारतीय महायान की उपशाखा है। इस सम्प्रदाय की स्थापाना ईसा की तीसरी शताब्दी में मैत्रेय या मैत्रेयनाथ ने की थी। इस दर्शन का विकास असंग एवं वसुबन्धु ने किया। योग तथा आचार पर विशेष बल देने के कारण इसे योगाचार कहते हैं। योगाचार को 'विज्ञानवाद', विज्ञप्तिवाद, या विज्ञप्तिमात्रतावाद भी कहते हैं।
योगाचार्य इस बात की व्याख्या करता है कि हमारा मन किस प्रकार हमारे अनुभवों की रचना करता है। योगाचार दर्शन के अनुसार मन से बाहर संवेदना का कोई स्रोत नहीं है।
इस सम्प्रदाय मत के अनुसार चित्त (मन) या विज्ञान के अतिरिक्त संसार के किसी भी वस्तु का अस्तित्व नहीं है। समस्त ब्राह्य पदार्थ, जिन्हें हम देखते हैं वे विज्ञान मात्र हैं। योगाचार द्वारा आलय विज्ञान को वश में करके विषय ज्ञान की उत्पत्ति को रोका जा सकता है, ऐसा हो जाने पर व्यक्ति निर्वाण को प्राप्त करता है।
इस संप्रदाय का मत हे कि पदार्थ (बाह्य) जो दिखाई पड़ते हैं, वे शून्य हैं । वे केवल अन्दर ज्ञान में भासते हैं, बाहर कुछ नहीं हैं । जैसे, 'घट' का ज्ञान भीतर आत्मा में है, तभी बाहर भासता है, और लोग कहते हैं कि यह घट है । यदि यह ज्ञान अंदर न हो तो बाहर किसी वस्तु का बोध न हो। अतः सब पदार्थ अन्दर ज्ञान में भासते हैं और बाह्य शून्य है। इनका यह भी मत है कि जो कुछ है, वह सब दुःख स्वरूप है, क्योंकि प्राप्ति में संतोष नहीं होता, इच्छा बनी रहती है ।
योगाचार या विज्ञानवाद ?साइंस शब्द के कारण इसकेेेे बारे में संशय
कायम है !
आधुनिक उदाहरण ~
जैसे किसी को कहा जाए कि आपके पीछे  "घाउंचबेबरा " है ! इस शब्द का पूर्व अनुभव न होने के कारण वह समझ नहीं सकेगा ! यदि उसे कहा जाए   आपके पीछे घाउंचबेबरा 'खड़ा' है , तो व्यक्ति  "किसी सजीव वस्तु " की कल्पना करेगा !  यदि उसे कहा जाए, कि आपके पीछे घाउंचबेबरा  भरा  "पड़ा " है, तो वह  "किसी निर्जीव वस्तु " की कल्पना करेगा  !
क्योंकि उसे 'घाउंचबेबरा' का  "विज्ञान " नहीं है;  "पूर्व अनुभव " नहीं है !
यही 'विज्ञानवाद' या 'योगाचार' है !
ManglaRam Bishnoie , 19-8-21
अवशिष्ट धारा युक्ति
अवशिष्ट धारा युक्ति (residual-current device (RCD)) वैद्युत सुरक्षा से सम्बन्धित युक्ति है जो परिपथ को उस समय काट देती है जब इसको पता चलता है कि इसमें से होकर जाने वाले सभी चालक तारों की कुल धारा लगभग शून्य नहीं है। इसको अवशिष्ट-धारा परिपथ विच्छेदक (residual-current circuit breaker (RCCB)) भी कहते हैं।
प्रायः स्वस्थ अवस्था में किसी परिपथ में जाने वाली धारा और वापस आने वाली धारा लगभग बराबर होती हैं। किन्तु कहीं कोई दोष (fault) होने या किसी मानव द्वारा किसी तार को छू देने पर यह दशा नहीं रह पाती, जिसे यह युक्ति पहचान कर परिपथ को तोड़ देती है।
अवशिष्ट धारा युक्तियाँ इस प्रकार डिजाइन की जाती हैं कि वे शीघ्रातिशीघ्र परिपथ को तोड़ दें ताकि किसी को वैद्युत धक्का (शॉक) लगने की दशा में इतनी जल्दी परिपथ विच्छेदित हो जाय कि सम्बन्धित व्यकि को कम से कम चोट आए। ये युक्तियाँ अति-धारा (ओवर-करेंट) अथवा शॉर्ट-सर्किट के विरुद्ध काम करने के लिए नहीं बनी होतीं।
कोहरा रेगिस्तान
कोहरा रेगिस्तान या कोहरा मरुभूमि () ऐसे रेगिस्तान को कहते हैं जहाँ पड़ने वाला अधिकतर जल कोहरे द्वारा पहुँची नमी से आता है। ऐसे क्षेत्रों में कोहरे से ही वनस्पतियों और जानवरों को जल मिलता है। दक्षिणी अमेरिका में पेरू और चिली के तट पर स्थित आताकामा रेगिस्तान, अफ़्रीका में नामीबिया का नामीब रेगिस्तान, उत्तरी अमेरिका में मेक्सिको का बाहा कैलिफ़ोरनिया रेगिस्तान और अरबी प्रायद्वीप का तटीय कोहरा रेगिस्तान इसके कुछ उदाहरण हैं।
इन रेगिस्तानों में कोहरा आकर धरती, पेड़-पौधों, कीटों और जानवरों पर पड़ता है और इसी से वे जल ग्रहण करते हैं। नामीब रेगिस्तान में देखा गया है कि वहाँ वाहनों के चलने से स्थानीय लाइकेन को हानि पहुँची है। गाड़ियों के पहियों के निशानों में तापमान अन्य स्थानों से लगभग २ °सेंटीग्रेड ज़्यादा गर्म पाया गया। इस से वहाँ कोहरा जमने की रफ़्तार कम हुई और वनस्पति को हानि पहुँची। अध्ययन से पता चला है कि कोहरा रेगिस्तानों में ऐसे छोटे बदलावों का बड़ा प्रभाव दिखता है।
अमर बबरिया
अमर बबरिया (जन्म १० मई, १९७५ में मुंबई) एक भारतीय अभिनेता, डबिंग कलाकार और एक मंच पर कलाकार है जो सांगो कला के साथ संबद्ध है। वे अपनी मातृभाषा के रूप में हिंदी बोलते है। उन्होंने यह भी अंग्रेजी, मराठी, गुजराती और उर्दू बोलती है।